
A digitális kommunikációs eszközök hatása az erdélyi magyar tizenévesek nyelvhasználatára

A digitális kommunikációs eszközök elterjedése számos hatással van az alkalmazók nyelvhasználatára. Az egyik az angol nyelvi szavak tömeges beáramlása a magyar nyelvbe. Arról, hogy ez a jelenség természetes folyamat vagy veszélyezteti anyanyelvünket, megoszlanak a vélemények. Az idegen hatás csökkentése érdekében elsősorban az informatikai szaknyelv honosításával próbálkoztak.
Dolgozatomban azt vizsgálom, hogy a diákok az angol vagy a magyar kifejezéseket használják gyakrabban, amikor a számítógépről vagy az internetről beszélnek, illetve azt, hogy milyen angol kifejezéseket használnak, amikor a világhálón kommunikálnak.
A kiinduló hipotézisem az volt, hogy minél több időt töltenek a diákok online, annál több angol kifejezést használnak. A kutatást kérdőíves módszerrel végeztem VII-XII. osztályos tanulókkal. A vizsgálat nyelvi alapját az általam összegyűjtött 196 kérdőív képezi. A zárt kérdések elsősorban az angol nyelvből átvett informatikai szaknyelv szavainak alkalmazási gyakoriságára összpontosítanak, míg a nyitott kérdések alkalmat nyújtanak a diákok nyelvhasználatában állandósult angol kifejezések feltérképezésére.



